Am predat autorităților judiciare care au redeschis ancheta Mineriadei 13-15 iunie 1990 atât file-ul audio cât și transcrierea discursului ținut de fostul președinte al României în 14 iunie 1990 minerilor adunați în fața Palatului Victoria

Demers legitim

Am făcut acest demers pentru că am intrat în posesia discursului ascuns atât de bine timp de 25 de ani, încât nu a beneficiat decât de o singură difuzare radio, cea care a fost făcută în direct. Și pentru că scopul nostru suprem, ca jurnaliști, este aflarea adevărului. Pentru că nu vrem să devenim complici la infracțiunea de crime împotriva umanității (prin indiferență ori omisiunea de a anunța autoritățile competente să cerceteze). Pentru că vrem să contribuim la descoperirea vinovaților pentru morții și răniții Mineriadei din 13-15 iunie 1990. Pentru că vrem să fie descoperiți și pedepsiți inclusiv cei care au mușamalizat ani la rând acest caz. Și nu în ultimul rând, am făcut acest demers, în eventualitatea în care procurorii ar fi omis să se sesizeze din oficiu, cu privire la autorii care au instigat minerii la comiterea de infracțiuni, după ce ziarul nostru a publicat în exclusivitate „discursul rătăcit”. Așteptăm ca, de această dată, procurorii să meargă până la capăt cu investigațiile.